આ પહેલા પણ અમદાવાદમાં અપોર્ટમેન્ટમાંથી હુક્કાબાર પકડાયા હોવાની ઘટના બની છે. પોલીસ સુત્રો પાસેથી મળતી માહિતી પ્રમાણે, મણિનગર પોલીસને મળેલી ચોક્કસ બાતમીનાં આધારે મણિનગર વિસ્તારમાં જગાભાઈ પાર્ક સામે આવેલા આશીર્વાદ અપોર્ટમેન્ટમાં ચાલી રહેલા ગેરકાયદે આ હુક્કાબાર ખાતે પોલીસે અચાકન જ દરોડો પાડયો હતો અને ઓચિંતી રેડ કરતાં ઘટનાસ્થળેથી પાંચ લોકો હુક્કો પીતા રંગેહાથ ઝડપાઇ ગયા હતા. ગુજરાતમાં હુક્કાબાર પર પ્રતિબંધ છે છતા નિયમને બાજુમાં મૂકીને ધમધમી રહેલા હુક્કાબાર અનેક વખત દરોડામાં આવી ચુક્યા છે. એટલું જ નહી, સ્થળ અને જગ્યાઓ બદલી બદલીને નવેસરથી આ દુષણ ચાલુ રાખે છે, જેને લઇ શહેરનું યુવાધન સહિતનાં નાગરિકો તેની ઝપટમાં ફસાતા હોય છે. મણિનગરનું આ હુક્કાબાર પણ ઘણા સમયથી ચાલતુ હોવાનું પોલીસનાં ધ્યાનમાં આવ્યુ છે. પોલીસે ઘટનાસ્થળેથી હુક્કા, વિવિધ ફલેવર સહિતની સામગ્રી જપ્ત કરી પાંચેય આરોપીઓ વિરૂધ્ધ જરૂરી ગુનો નોંધી કાયદેસર કાર્યવાહી હાથ ધરી હતી. જો કે, બનાવને પગલે સ્થાનિક રહીશોમાં ભારે ચકચાર મચી ગઇ હતી.